title: 2005/536/ES: Rozhodnutie Európskeho parlamentu z 12. apríla 2005 o absolutóriu na plnenie všeobecného rozpočtu Európskej únie za rozpočtový rok 2003, Oddiel VII – Výbor regiónov

text:
               27.7.2005

               SK

               Úradný vestník Európskej únie

               L 196/53

      ROZHODNUTIE EURÓPSKEHO PARLAMENTU

   z 12. apríla 2005
   o absolutóriu na plnenie všeobecného rozpočtu Európskej únie za rozpočtový rok 2003, Oddiel VII – Výbor regiónov
   (2005/536/ES)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2003 (1).
   so zreteľom na výkaz príjmov a výdavkov a súvahu za rozpočtový rok 2003 (C6-0020/2005),
   so zreteľom na výročnú správu Európskeho dvora audítorov za rozpočtový rok 2003, spolu s odpoveďami kontrolovaných inštitúcií (2),
   so zreteľom na vyhlásenie o vierohodnosti vedenia účtov a o zákonnosti a riadnosti príslušných operácií, ktoré poskytuje Dvor audítorov v súlade s článkom 248 Zmluvy o ES (3),
   so zreteľom na článok 272 ods. 10 a články 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na článok 50, článok 86 ods. 4 a články 145, 146 a 147,
   so zreteľom na nariadenie z 21. decembra 1977 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),
   so zreteľom na článok 71 a prílohu V rokovacieho poriadku,
   so zreteľom na správu Výboru pre rozpočtovú kontrolu (A6-0066/2005),

               1.

               udeľuje generálnemu tajomníkovi Výboru regiónov absolutórium na plnenie rozpočtu za rozpočtový rok 2003;

               2.

               predkladá svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a priložené uznesenie Rade, Komisii, Súdnemu dvoru, Dvoru audítorov, Európskemu hospodárskemu a sociálnemu výboru, Výboru regiónov a Ombudsmanovi a aby zabezpečil ich uverejnenie v Úradnom vestníku Európskej únie (séria L).

         Josep BORRELL FONTELLES

            preseda

         Julian PRIESTLEY

            generālny tajomník

      (1)  Ú. v. EÚ L 54, 28.2.2003, s. 1.

      (2)  Ú. v. EÚ C 293, 30.11.2004, s. 1.

      (3)  Ú. v. EÚ C 294, 30.11.2004, s. 99.

      (4)  Ú. v. ES L 248, 16.9.2002, s. 1.

      (5)  Ú. v. ES L 356, 31.12.1977, s. 1.

         UZNESENIE EURÓPSKEHO PARLAMENTU,
      ktoré obsahuje poznámky k rozhodnutiu o absolutóriu na plnenie všeobecného rozpočtu Európskej únie za rozpočtový rok 2003, Oddiel VII – Výbor regiónov
      EURÓPSKY PARLAMENT,
      so zreteľom na všeobecný rozpočet Európskej únie na rozpočtový rok 2003 (1),
      so zreteľom na výkaz príjmov a výdavkov a súvahu za rozpočtový rok 2003 (C6-0020/2005),
      so zreteľom na výročnú správu Európskeho dvora audítorov za rozpočtový rok 2003, spolu s odpoveďami kontrolovaných inštitúcií (2),
      so zreteľom na vyhlásenie o vierohodnosti vedenia účtov a o zákonnosti a riadnosti príslušných operácií, ktoré poskytuje Dvor audítorov v súlade s článkom 248 Zmluvy o ES (3),
      so zreteľom na článok 272 ods. 10 a články 275 a 276 Zmluvy o ES,
      so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na článok 50, článok 86 ods. 4 a články 145, 146 a 147,
      so zreteľom na nariadenie z 21. decembra 1977 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),
      so zreteľom na článok 71 a prílohu V rokovacieho poriadku,
      so zreteľom na správu Výboru pre rozpočtovú kontrolu (A6-0066/2005),
      Výročná správa Európskeho dvora audítorov (EDA)

                  1.

                  berie na vedomie, že Výbor regiónov (VR) spravoval rozpočet vo výške 38 999 436 EUR, z čoho 97,29 % (37 942 172,12 EUR) bolo viazaných rozpočtových prostriedkov a 86,58 % (32 851 597 EUR) sa minulo do 31. decembra 2003;

                  2.

                  víta skutočnosť, že EDA po prvý raz vyhodnotil kontrolné prostredie všetkých inštitúcií jednotlivo a svoje zistenia uverejnil v osobitnej časti;

                  3.

                  konštatuje, že VR nedodržal viacero pravidiel týkajúcich sa systému dohľadu a kontrol:

                              —

                              nebola prijatá charta o povinnostiach účtovníkov,

                              —

                              neboli prijaté minimálne štandardy kontroly,

                              —

                              neboli vykonané žiadne analýzy rizík s cieľom zaviesť najprimeranejšie postupy kontrol,

                              —

                              nedostatočne boli skúmané nároky úradníkov a ostatných zamestnancov na rôzne príspevky a dávky v súlade so Služobným poriadkom;

                        konštatuje však, že vnútorné finančné pravidlá VR boli prijaté 29. januára 2003 a charta o povinnostiach účtovníkov v máji 2004;

                  4.

                  uznáva, že niektoré oneskorenia pri uplatňovaní nariadenia o rozpočtových pravidlách je možné vysvetliť tým, že finančná služba VR pomáhala Európskemu úradu boja proti podvodom pri vnútornom vyšetrovaní v roku 2003;

                  5.

                  poukazuje na skutočnosť, že VR získal finančnú a rozpočtovú samostatnosť Amsterdamskou zmluvou v roku 2000;

                  6.

                  uznáva, že VR prijal niektoré normy kontroly v roku 2003; stále chýba však rozsiahly dokument, ktorý by vytýčil minimálne normy kontroly; žiada o poskytnutie kópie dokumentu po jeho prijatí;

                  7.

                  vyzýva VR, aby systematicky overoval nároky úradníkov;

                  8.

                  berie na vedomie, že VR uverejnil uzavreté zmluvy na svojej internetovej stránke;

            Ďalšie kroky po udelení absolutória za rok 2002

                  9.

                  poukazuje na tieto zistenia s ohľadom na absolutórium za rok 2001: „… existujú dôkazy o systematickej nekompetentnosti a nerešpektovaní základných pravidiel postupov verejného obstarávania a finančného hospodárenia vrátane prvkov podvodu a falošných ponúk“ (6);

                  10.

                  berie na vedomie, že nový generálny tajomník inicioval administratívne vyšetrovanie po zistení výsledkov vyšetrovania OLAF-u, hoci jeho výsledky neboli oznámené Výboru pre rozpočtovú kontrolu včas vzhľadom na absolutórium za rok 2002: „… vo svojej správe generálny tajomník dospel k záveru, že boli identifikované individuálne zlyhania a nedostatok profesionalizmu ako aj … slabé stránky administratívy. Ale …, ani jedno z týchto individuálnych zlyhaní nie je možné považovať … za dostatočne závažné na to, aby bolo dôvodom pre začatie disciplinárnych postupov proti ktorémukoľvek z dotknutých úradníkov“ (7); berie na vedomie, že žiaden z úradníkov, ktorí boli predmetom administratívneho vyšetrovania, nebol od ukončenia správy povýšený;

                  11.

                  berie na vedomie, že bývalému generálnemu tajomníkovi bola napriek výslovnému nesúhlasu Európskeho parlamentu spočiatku udelená neplatená dovolenka a následne mu bol umožnený predčasný odchod do dôchodku s účinnosťou od septembra 2004;

                  12.

                  zdôrazňuje znova svoju podporu vnútornému audítorovi, ktorý upútal pozornosť Výboru pre rozpočtovú kontrolu na nezrovnalosti, ku ktorým došlo vo VR, a tiež dôveru v jeho osobnú a profesionálnu integritu; je spokojný, že toto stanovisko zdieľa aj VR, ako sa uvádza v liste predsedu VR vnútornému audítorovi z 26. novembra 2003: „Som rád, že úradujúci generálny tajomník potvrdil svoju pripravenosť pomôcť vám vykonávať vaše funkcie profesionálne a primerane, ako vnútorný audítor s plnou podporou a spoluprácou členov VR a jeho zamestnancov.“; okrem toho, generálny tajomník VR zdôraznil v písomnom oznámení spravodajcovi „… pozitívnu úlohu, ktorú [vnútorný audítor] zohral zdôrazňovaním určitých slabých stránok v administratíve VR. Bol to prvý krok procesu administratívnej reformy, ktorú VR začal v posledných mesiacoch roka 2003, aby napravil identifikované slabé stránky, hlavne v oblasti finančného riadenia.“;

                  13.

                  uznáva, že VR pod vedením nového generálneho tajomníka, vyvinul nesmierne úsilie na zmodernizovanie svojej administratívy zavedením administratívnej reformy; Európsky parlament bol pravidelne informovaný o dosiahnutom pokroku; schvaľuje opatrenia, ktoré boli doposiaľ prijaté;

            Výročná správa o činnosti povoľujúceho úradníka a výročná správa interného audítora

                  14.

                  poukazuje na to, že VR minul 117 693 EUR na 5 externých štúdií; víta dodatočnú informáciu o využití štúdií na prácu výboru;

                  15.

                  konštatuje však, že neobdržal ani správu VR podľa článku 86 ods. 4 nariadenia o rozpočtových pravidlách ani výročnú správu vnútorného audítora; berie na vedomie, že miesto vnútorného audítora nebolo obsadené počas druhej polovice roku 2004 a že dvakrát bolo uverejnené oznámenie o voľnom pracovnom mieste; žiada, aby bol informovaný o výsledku tohto výberového konania;

            Ďalšie poznámky

                  16.

                  víta, že VR pravidelne hodnotí vplyv svoje politickej práce; žiada tiež o poskytnutie výročných správ o vplyve politickej práce VR v súvislosti s postupom udelenia absolutória;

                  17.

                  naďalej je znepokojený nad systémom politickej kontroly vo VR; žiada VR:

                              —

                              aby zvážil možnosť formálneho vytvorenia konferencie (skupiny) predsedov, ako politického riadiaceho výboru,

                              —

                              aby zhodnotil efektívnosť predsedníctva (viac ako 50 členov),

                              —

                              aby pokračoval v úsilí o väčšiu efektívnosť Výboru pre finančné a administratívne záležitosti, so zreteľom na to, že v zoštíhlenej podobe predstavuje významné zlepšenie v porovnaní s pôvodným stavom; a aby načas informoval príslušný výbor Európskeho parlamentu vzhľadom na postup udelenia absolutória za rok 2004;

                  18.

                  blahoželá VR k rozsiahlej prípravnej práci, ktorú vykonal v roku 2003 pri prípravách na rozšírenie; prijaté opatrenia bude hodnotiť vo svojej správe o udelení absolutória za rok 2004;

                  19.

                  žiada VR, aby načas vyhodnotil dôsledky nového nariadenia o rozpočtových pravidlách na svoju administratívnu a politickú činnosť vzhľadom na revíziu nariadenia v rokoch 2005/2006 a aby podal Európskemu parlamentu správu o svojich zisteniach.

         (1)  Ú. v. EÚ L 54, 28.2.2003, s. 1.

         (2)  Ú. v. EÚ C 293, 30.11.2004, s. 1.

         (3)  Ú. v. EÚ C 294, 30.11.2004, s. 99.

         (4)  Ú. v. ES L 248, 16.9.2002, s. 1.

         (5)  Ú. v. ES L 356, 31.12.1977, s. 1.

         (6)  Ú. v. EÚ L 57, 25.2.2004, s. 8.

         (7)  List predsedu Výboru regiónov predsedovi a spravodajcovi Výboru pre rozpočtovú kontrolu zo 6. mája 2004.


title: Rozhodnutie Rady 2007/551/SZBP/SVV z  23. júla 2007 o podpísaní v mene Európskej únie Dohody medzi Európskou úniou a Spojenými štátmi americkými o spracovaní a postupovaní údajov z osobného záznamu o cestujúcom (PNR) leteckými dopravcami Ministerstvu vnútornej bezpečnosti Spojených štátov amerických (DHS) (Dohoda PNR z roku 2007)

text:
               4.8.2007

               SK

               Úradný vestník Európskej únie

               L 204/16

         ROZHODNUTIE RADY 2007/551/SZBP/SVV
   z 23. júla 2007
   o podpísaní v mene Európskej únie Dohody medzi Európskou úniou a Spojenými štátmi americkými o spracovaní a postupovaní údajov z osobného záznamu o cestujúcom (PNR) leteckými dopravcami Ministerstvu vnútornej bezpečnosti Spojených štátov amerických (DHS) (Dohoda PNR z roku 2007)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej články 24 a 38,
   keďže:

               (1)

               Platnosť Dohody medzi Európskou úniou a Spojenými štátmi americkými o spracovaní a postupovaní údajov z osobného záznamu o cestujúcom (PNR) leteckými dopravcami Ministerstvu vnútornej bezpečnosti Spojených štátov amerických (DHS) uzavretej 19. októbra 2006 (1) uplynie najneskôr 31. júla 2007, ak nebude predĺžená vzájomnou písomnou dohodou.

               (2)

               Rada 22. februára 2007 rozhodla, že poverí predsedníctvo, aby začalo rokovania o dlhodobej dohode s rovnakým predmetom. Tieto rokovania sa úspešne ukončili a pripravila sa nová dohoda.

               (3)

               DHS poskytlo v sprievodnom liste k novej dohode ubezpečenia o ochrane údajov PNR postúpených z Európskej únie a týkajúcich sa leteckej prepravy cestujúcich do alebo zo Spojených štátov.

               (4)

               DHS a Európska únia budú prostredníctvom na to osobitne určenej osoby pravidelne preskúmavať plnenie ubezpečení uvedených v sprievodnom liste tak, aby zmluvné strany mohli so zreteľom na takéto preskúmanie prijať opatrenia, ktoré považujú za potrebné.

               (5)

               Táto dohoda by sa mala podpísať s výhradou jej uzavretia k neskoršiemu dátumu.

               (6)

               Článok 9 dohody ustanovuje predbežné vykonávanie odo dňa podpisu. Členské štáty by preto mali od uvedeného dátumu uviesť v súlade s platným vnútroštátnym právom do účinnosti jeho ustanovenia. Vyhlásenie na tento účel sa vykoná pri podpise dohody,

         ROZHODLA TAKTO:
   Článok 1
   Týmto sa v mene Európskej únie a s výhradou jej uzavretia schvaľuje podpísanie Dohody medzi Európskou úniou a Spojenými štátmi americkými o spracovaní a postupovaní údajov z osobného záznamu o cestujúcom (PNR) leteckými dopravcami Ministerstvu vnútornej bezpečnosti Spojených štátov amerických (DHS) (Dohoda PNR z roku 2007).
   Text dohody, sprievodný list od DHS a list s odpoveďou EÚ sú pripojené k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Európskej únie s výhradou jej uzavretia.
   Článok 3
   V súlade s článkom 9 dohody sa ustanovenia dohody predbežne vykonávajú odo dňa jej podpisu do nadobudnutia jej platnosti v súlade s platným vnútroštátnym právom. Pripojené vyhlásenie o predbežnom vykonávaní sa má vydať v čase podpisu.

      V Bruseli 23. júla 2007

            Za Radu

            predseda

         L. AMADO

      (1)  Ú. v. EÚ L 298, 27.10.2006, s. 29.
   Vyhlásenie, v mene Európskej únie k dohode medzi Európskou úniou a Spojenými štátmi americkými o spracovaní a postupovaní údajov z osobného záznamu o cestujúcom (PNR) leteckými dopravcami Ministerstvu vnútornej bezpečnosti Spojených štátov amerických (DHS) (Dohoda PNR z roku 2007)
   „Túto dohodu budú členské štáty až do nadobudnutia jej platnosti vykonávať predbežne, v dobrej viere a v rámci svojho existujúceho vnútroštátneho práva, pričom sa nebudú odchyľovať od právnych predpisov EÚ alebo jej členských štátov, ani ich nebudú meniť a dopĺňať.“
   PREKLAD

               Pán Luis Amado

               predseda Rady Európskej únie

               175 Rue de la Loi

               1048 Brussels

               Belgicko

         V odpovedi na otázku Európskej únie a s cieľom opätovne zdôrazniť význam, ktorý vláda Spojených štátov amerických prikladá ochrane súkromia jednotlivcov, je zámerom tohto listu vysvetliť, ako Ministerstvo vnútornej bezpečnosti Spojených štátov amerických (DHS) zbiera, využíva a uchováva osobné záznamy o cestujúcom (PNR). Žiadnou zo zásad, ktoré sú v tomto liste formulované, nevzniká žiadne právo ani výhoda žiadnej osobe ani strane, súkromnej ani verejnej, ani sa takejto osobe ani strane neudeľuje, ani žiadna zásada nepredstavuje inú nápravu, ako je náprava uvedená v Dohode medzi EÚ a USA o spracovaní a postupovaní údajov PNR leteckými dopravcami DHS podpísanej v júli 2007 (ďalej len „dohoda“). Namiesto toho sa v tomto liste poskytujú ubezpečenia a vysvetlenia zásad, ktoré DHS podľa právnych predpisov USA uplatňuje na údaje PNR získané z letov medzi USA a Európskou úniou (EÚ PNR).
   I.   Účel, na ktorý sa údaje PNR používajú:
   DHS používa EÚ PNR výlučne na účely prevencie a boja proti: 1. terorizmu a súvisiacim trestným činom; 2. ostatným závažným trestným činom vrátane organizovanej trestnej činnosti, ktorá má nadnárodnú povahu, a 3. únikom pred zatykačom alebo väzbou za uvedené trestné činy. PNR je v prípade potreby možné využiť na ochranu životných záujmov dotknutej osoby alebo iných osôb alebo v akýchkoľvek trestnoprávnych súdnych konaniach, alebo inak podľa zákonných požiadaviek. DHS bude EÚ poskytovať informácie, pokiaľ ide o prijímanie akýchkoľvek právnych predpisov USA, ktoré vecne ovplyvňujú vyhlásenia uvedené v tomto liste.
   II.   Spoločné využívanie PNR:
   DHS využíva údaje EÚ PNR len na účely vymenované v článku I.
   DHS nakladá s údajmi EÚ PNR ako s citlivými a dôvernými v súlade s právnymi predpismi USA a podľa svojho uváženia poskytuje údaje PNR výhradne iným domácim orgánom štátnej správy, ktoré sú činné v trestnom konaní alebo pôsobia v oblasti verejnej bezpečnosti alebo boja proti terorizmu, s cieľom podporiť ich skúmanie alebo vyšetrovanie prípadov súvisiacich s bojom proti terorizmu, nadnárodnej trestnej činnosti a s verejnou bezpečnosťou (vrátane hrozieb, rizikových letov, jednotlivcov a trás); DHS poskytuje údaje PNR v súlade s právnym poriadkom a písomnými dojednaniami a právnymi predpismi USA týkajúcimi sa výmeny informácií medzi orgánmi štátnej správy USA. Prístup je výlučne a dôsledne obmedzený na uvedené prípady úmerne k povahe prípadu.
   Údaje EÚ PNR sa vymieňajú s inými orgánmi štátnej správy v tretích krajinách výhradne po posúdení ich zamýšľaného použitia príjemcom a schopnosti príjemcu ochrániť tieto informácie. S výnimkou núdzových situácií sa každá takáto výmena uskutočňuje v súlade s výslovnými dojednaniami medzi stranami, ktoré zahŕňajú ochranu súkromných údajov porovnateľnú s ochranou, ktorú DHS uplatňuje na EÚ PNR, ako sa uvádza v druhom odseku tohto článku.
   III.   Typy zbieraných informácií:
   Väčšinu jednotlivých údajov, ktoré sú súčasťou údajov PNR, môže DHS získať pri preskúmaní letenky a ďalších cestovných dokladov jednotlivca v rámci svojich bežných právomocí v oblasti kontroly hraníc, ale schopnosť získavať tieto údaje elektronicky výrazne zvyšuje schopnosť DHS zamerať svoje zdroje na vysoko rizikové faktory, čím sa uľahčuje a zabezpečuje cestovanie v dobrom úmysle.
   Typy zbieraných EÚ PNR:

               1.

               kód lokalizačného záznamu PNR;

               2.

               dátum rezervácie/vystavenia letenky;

               3.

               dátum(-y) plánovanej cesty;

               4.

               meno(-á) a priezvisko(-á);

               5.

               dostupné informácie z programov pre často cestujúcich pasažierov („Frequent flyer“) a o výhodách (t. j. bezplatné lístky, vyššia trieda atď.);

               6.

               iné mená v PNR vrátane počtu cestujúcich v PNR;

               7.

               všetky dostupné kontaktné informácie (vrátane pôvodcu informácií);

               8.

               všetky dostupné informácie o platbe/fakturovaní (bez podrobností o iných transakciách uskutočnených kreditnou kartou alebo z účtu, ktoré nesúvisia s cestovnou transakciou);

               9.

               cestovná trasa pre špecifický PNR;

               10.

               cestovná kancelária/pracovník cestovnej kancelárie;

               11.

               informácie o spoločnom označovaní liniek;

               12.

               oddelené/rozdelené PNR;

               13.

               štatút cestujúceho počas cesty [vrátane potvrdení a štatútu pri registrácii (check-in)];

               14.

               informácie o cestovnom lístku vrátane jeho čísla, jednosmerných lístkoch a automatizovanom výpočte cestovného (Automatic Ticket Fare Quote);

               15.

               informácie o všetkej batožine;

               16.

               informácie o sedadle vrátane čísla sedadla;

               17.

               všeobecné poznámky vrátane informácií o ďalších službách (OSI), informácií o zvláštnych službách (SSI) a informácií o žiadostiach o zvláštne služby (SSR);

               18.

               všetky zozbierané informácie APIS;

               19.

               históriu všetkých zmien PNR uvedených v bodoch 1 až 18.

         Ak sú medzi uvedené typy údajov EÚ PNR zahrnuté citlivé údaje EÚ PNR (t. j. osobné údaje o rasovom alebo etnickom pôvode, politických názoroch, náboženskom presvedčení alebo filozofickom svetonázore, členstve v odboroch a údaje týkajúce sa zdravia alebo sexuálneho života jednotlivca) označené kódmi PNR a nazvané pojmami, na ktorých sa DHS dohodlo počas konzultácií s Európskou komisiou, DHS využíva automatizovaný systém, ktorý tieto citlivé kódy PNR a pojmy filtruje, a takéto informácie nepoužíva. DHS citlivé údaje EÚ PNR okamžite vymaže s výnimkou situácií, keď sa tieto údaje použijú vo výnimočných prípadoch, ktoré sa opisujú v ďalšom odseku.
   Ak je to nutné vo výnimočných prípadoch, ako je ohrozenie života alebo vážne poškodenie dotknutej osoby alebo iných osôb, môžu úradníci DHS požadovať a využívať aj iné informácie EÚ PNR, ako boli uvedené, vrátane citlivých informácií. V takomto prípade DHS vedie záznam o prístupoch ku všetkým citlivým údajom EÚ PNR a vymaže údaje do 30 dní po tom, ako sa dosiahne účel, na ktorý sa využívali, a ak sa ich uchovávanie nevyžaduje podľa právnych predpisov. Skutočnosť, že sa takéto údaje vrátane citlivých údajov využili, oznámi DHS pri normálnom postupe Európskej komisii (DG JLS) v lehote 48 hodín.
   IV.   Prístup a oprava:
   DHS urobilo politické rozhodnutie rozšíriť administratívnu ochranu podľa zákona o ochrane súkromia na údaje PNR uchovávané v ATS bez ohľadu na štátnu príslušnosť alebo krajinu bydliska dotknutej osoby vrátane údajov, ktoré sa týkajú európskych občanov. V súlade s právnymi predpismi USA DHS prevádzkuje systém, ku ktorému majú prístup jednotlivci bez ohľadu na ich štátnu príslušnosť alebo krajinu bydliska a ktorý umožňuje vykonať opravu osobám, ktoré sa zaujímajú o údaje PNR alebo ich opravu. Prístup k týmto rozhodnutiam je na webovej stránke DHS www.dhs.gov
   Údaje PNR, ktoré poskytol jednotlivec alebo ktoré boli poskytnuté v jeho mene, sa okrem toho jednotlivcovi poskytnú k nahliadnutiu v súlade so zákonom USA o ochrane súkromia a zákonom USA o prístupe k informáciám (FOIA). Podľa FOIA má každá osoba (bez ohľadu na štátnu príslušnosť alebo krajinu bydliska) prístup k záznamom federálnych orgánov USA s výnimkou takých záznamov (alebo ich časti), ktoré sú na základe uplatniteľných výnimiek podľa zákona FOIA chránené pred zverejnením. DHS nezverejňuje údaje PNR s výnimkou poskytnutia k nahliadnutiu dotknutým osobám alebo ich splnomocnencom v súlade s právnymi predpismi USA. Žiadosti o umožnenie prístupu k informáciám v PNR, ktoré sú osobne identifikovateľné a ktoré poskytol žiadateľ, sa môžu podávať na adresu FOIA/PA Unit, Office of Field Operations, U.S. Customs and Border Protection, Room 5.5-C, 1300 Pennsylvania Avenue, NW, Washington, DC 20229 [tel.: (202) 344-1850 a fax: (202) 344-2791].
   Za určitých výnimočných okolností môže DHS uplatniť svoju právomoc podľa FOIA a žiadosť žiadateľa prvej strany o umožnenie nahliadnutia do celého záznamu PNR alebo jeho časti zamietnuť alebo odložiť v súlade s hlavou 5 oddielom 552 písm. b) zákonníka Spojených štátov amerických. Podľa FOIA má každý žiadateľ právo úradne alebo súdne spochybniť rozhodnutie DHS o zadržaní informácií.
   V.   Vynútiteľnosť:
   Právne predpisy USA týkajúce sa porušenia predpisov USA pre ochranu súkromia a neoprávnené zverejnenie záznamov USA ustanovujú opatrenia na vynútiteľnosť práva administratívneho, občianskeho aj trestného charakteru. Príslušné ustanovenia zahŕňajú hlavu 18 oddiely 641 a 1030 zákonníka Spojených štátov amerických a hlavu 19 oddiel 103.34 kódexu federálnych predpisov, ale neobmedzujú sa len na ne.
   VI.   Oznam:
   DHS poskytlo cestujúcej verejnosti informácie o tom, že spracúva údaje PNR, prostredníctvom zverejnenia vo federálnom registri a na svojej webovej stránke. DHS okrem toho poskytne leteckým spoločnostiam oznam týkajúci sa postupov zberu a opravy PNR určený na informovanie verejnosti. DHS a EÚ budú spolupracovať so zainteresovanými stranami leteckého priemyslu v snahe podporiť vyššiu viditeľnosť takýchto oznamov.
   VII.   Uchovávanie údajov:
   DHS uchováva údaje EÚ PNR v aktívnej analytickej databáze sedem rokov; po uplynutí tejto lehoty sa údaje uvedú do pasívneho, neprevádzkového stavu. V pasívnom stave sa údaje uchovávajú osem rokov a prístup k nim je možný len so súhlasom vyššieho úradníka DHS určeného ministrom vnútornej bezpečnosti a len v konkrétnom prípade, v prípade hrozby alebo rizika. Predpokladáme, že po ukončení tejto lehoty by sa údaje EÚ PNR vymazali; otázku či a kedy zničiť zozbierané údaje PNR podľa tohto listu budú DHS a EÚ riešiť v rámci budúcich rokovaní. Údaje, ktoré sa týkajú konkrétneho prípadu alebo vyšetrovania, sa v aktívnej databáze uchovávajú, až kým sa prípad alebo vyšetrovanie nezaarchivujú. DHS má v úmysle preskúmať vplyv týchto pravidiel uchovávania na prevádzku a vyšetrovanie na základe skúseností, ktoré získa počas nasledujúcich siedmich rokov. O výsledkoch tohto preskúmania bude DHS diskutovať s EÚ.
   Uvedené lehoty uchovávania sa uplatňujú aj na údaje EÚ PNR zozbierané na základe dohôd medzi EÚ a USA z 28. mája 2004 a 19. októbra 2006.
   VIII.   Prenos:
   Vzhľadom na naše nedávne rokovania je vám známe, že DHS je pripravené v rámci prenosu údajov PNR od leteckých spoločností prevádzkujúcich lety medzi EÚ a USA čo najrýchlejšie prejsť k systému aktívneho doručovania („push system“). Takýto prístup už prijalo trinásť leteckých spoločností. Zodpovednosť za podnet na prechod na systém aktívneho doručovania nesú dopravcovia, ktorí musia vyčleniť prostriedky na migráciu svojich systémov a spolupracovať s DHS, aby splnili technické požiadavky DHS. DHS ihneď prejde na takýto systém, ktorý sa bude používať na prenos údajov od týchto leteckých dopravcov najneskôr od 1. januára 2008, a to pre všetkých leteckých dopravcov, ktorí zaviedli systém spĺňajúci všetky technické požiadavky DHS. Pre tých leteckých dopravcov, ktorí takýto systém nezaviedli, sa zachovajú súčasné systémy, až kým nezavedú systém, ktorý spĺňa technické požiadavky DHS na prenos údajov PNR. Prechod na systém aktívneho doručovania však nedáva leteckým spoločnostiam možnosť rozhodovať kedy, ako alebo ktoré údaje aktívne doručovať. Túto možnosť má podľa právnych predpisov USA DHS.
   Za normálnych okolností dostane DHS prvé údaje PNR 72 hodín pred plánovaným odletom a následne podľa potreby dostane aktualizácie s cieľom zabezpečiť presnosť údajov. Z hľadiska ochrany osobných údajov je jednou z kľúčových záruk zabezpečenie toho, aby sa rozhodnutia prijímali na základe včasných a úplných údajov, a DHS vyvíja snahu, aby jednotliví dopravcovia zapracovali tento prístup do svojich systémov aktívneho doručovania. Ak existuje predpoklad, že na reakciu na osobitnú hrozbu pre let alebo skupinu letov, trasu alebo iné okolnosti súvisiace s účelmi vymedzenými v článku I bude potrebný včasný prístup k údajom, môže DHS požadovať poskytnutie PNR skôr ako 72 hodín pred plánovaným odletom. Pri uplatňovaní tejto možnosti bude DHS konať rozvážne a primerane.
   IX.   Reciprocita:
   Počas nedávnych rokovaní sme vyjadrili súhlas s očakávaním DHS, že ho táto dohoda nežiada o uplatňovanie opatrení na ochranu údajov v rámci jeho systému PNR, ktoré by boli prísnejšie ako opatrenia, ktoré európske orgány uplatňujú na svoje domáce systémy PNR. DHS nežiada európske orgány, aby pre svoje systémy PNR prijali prísnejšie opatrenia na ochranu údajov, ako sú opatrenia, ktoré uplatňujú vo svojom systéme PNR USA. DHS si v prípade, že sa jeho očakávania nesplnia, vyhradzuje právo pozastaviť uplatňovanie príslušných ustanovení z listu DHS a uskutočniť konzultácie s EÚ s cieľom dosiahnuť rýchle a uspokojivé riešenie. V prípade, že sa v Európskej únii alebo v jednom alebo vo viacerých jej členských štátoch zavedie systém informácií o cestujúcich leteckou dopravou, ktorý vyžaduje od leteckých dopravcov, aby orgánom sprístupňovali údaje PNR osôb, ktorých cesta zahŕňa let medzi USA a Európskou úniou, DHS má v úmysle aktívne podporiť spoluprácu leteckých spoločností patriacich do jeho právomoci, a to výlučne na základe reciprocity.
   DHS bude s cieľom posilniť policajnú a justičnú spoluprácu podporovať postupovanie analytických informácií vyplývajúcich z údajov PNR príslušnými orgánmi USA policajným a justičným orgánom dotknutých členských štátov a podľa potreby Europolu a Eurojustu. DHS očakáva, že EÚ a jej členské štáty budú rovnakým spôsobom nabádať svoje príslušné orgány, aby poskytovali analytické informácie vyplývajúce z údajov PNR DHS a iným dotknutým orgánom USA.
   X.   Preskúmanie:
   DHS a EÚ budú pravidelne preskúmavať vykonávanie dohody, tohto listu, zásad a postupov USA a EÚ vo vzťahu k údajom PNR a všetky prípady, pri ktorých sa využívali citlivé údaje, s cieľom prispieť k efektívnej prevádzke a aspektom ochrany súkromia našich postupov spracovania PNR. Pri tomto preskúmavaní bude EÚ zastupovať komisár pre spravodlivosť, slobodu a bezpečnosť, DHS bude zastupovať minister vnútornej bezpečnosti; zastúpiť ich môžu vzájomne prijateľní úradníci, vymenovaní jednotlivými stranami. EÚ a DHS spoločne určia podrobnosti týchto preskúmaní.
   USA sa v rámci tohto pravidelného preskúmania budú recipročne usilovať o získanie informácií o systémoch PNR, ktoré používajú členské štáty, a zástupcovia členských štátov, ktoré prevádzkujú systémy PNR, budú pozvaní, aby sa zúčastňovali rokovaní.
   Veríme, že toto vysvetlenie vám pomôže porozumieť spôsobu, akým nakladáme s údajmi EÚ PNR.

   PREKLAD

               Minister Michael Chertoff

               Ministerstvo vnútornej bezpečnosti Spojených štátov amerických

               Washington DC 20528

         Prijmite naše poďakovanie za váš list predsedníctvu Rady a Komisii, v ktorom vysvetľujete spôsob, akým ministerstvo vnútornej bezpečnosti (DHS) nakladá s údajmi PNR.
   Ubezpečenia, ktoré vysvetľujete v liste adresovanom Európskej únii umožňujú, aby na účely medzinárodnej dohody podpísanej medzi Spojenými štátmi americkými a Európskou úniou o spracovaní a postupovaní údajov PNR v júni 2007 Európska únia predpokladala, že DHS zabezpečuje primeranú úroveň ochrany údajov.
   EÚ na základe tohto zistenia prijme všetky nevyhnutné opatrenia na zabránenie tomu, aby medzinárodné organizácie alebo tretie krajiny zasahovali do procesu postupovania údajov PNR z EÚ Spojeným štátom americkým. EÚ a jej členské štáty budú tiež nabádať svoje príslušné orgány, aby DHS a iným dotknutým orgánom USA poskytovali analytické informácie vyplývajúce z údajov PNR.
   Tešíme sa na spoluprácu s Vami a leteckým priemyslom s cieľom zabezpečiť, aby cestujúci boli informovaní o spôsobe, akým vlády môžu použiť ich informácie.

    ---documentbreak---

               4.8.2007

               SK

               Úradný vestník Európskej únie

               L 204/18

      Poznámka čitateľovi: „Zmluvné strany zatiaľ neschválili iné jazykové verzie dohody, ako anglickú jazykovú verziu. Keď sa tieto jazykové verzie schvália, budú rovnako autentické“.
   PREKLAD
   DOHODA
   medzi Európskou úniou a spojenými štátmi americkými o spracovaní a postupovaní údajov z osobného záznamu o cestujúcom (PNR) leteckými dopravcami ministerstvu vnútornej bezpečnosti Spojených štátov amerických (DHS) (Dohoda PNR z roku 2007)
   EURÓPSKA ÚNIA
   A
   SPOJENÉ ŠTÁTY AMERICKÉ,
   SO ŽELANÍM účinne predchádzať terorizmu a nadnárodnej trestnej činnosti a bojovať proti nim v záujme ochrany svojich demokratických spoločností a spoločných hodnôt,
   UZNÁVAJÚC, že spoločné využívanie informácií je podstatným prvkom boja proti terorizmu a nadnárodnej trestnej činnosti a že využívanie údajov PNR je v tejto súvislosti dôležitým nástrojom,
   UZNÁVAJÚC, že na účely ochrany verejnej bezpečnosti a na účely vynútiteľnosti práva by sa mali ustanoviť pravidlá upravujúce postupovanie údajov PNR leteckými dopravcami pre DHS,
   UZNÁVAJÚC význam predchádzania terorizmu a súvisiacej trestnej činnosti, ako aj inej závažnej trestnej činnosti, ktorá má nadnárodnú povahu, vrátane organizovanej trestnej činnosti a boja proti týmto činnostiam pri súčasnom dodržiavaní základných práv a slobôd, najmä práva na súkromie,
   UZNÁVAJÚC, že právne predpisy na ochranu súkromia a politika v tejto oblasti sa v Európe aj v USA opierajú o spoločný základ a akékoľvek rozdiely vo vykonávaní týchto zásad by nemali predstavovať prekážku pre spoluprácu medzi USA a Európskou úniou (EÚ),
   SO ZRETEĽOM na medzinárodné dohovory, na zákony a iné právne predpisy USA, ktoré vyžadujú od každého leteckého dopravcu vykonávajúceho leteckú prepravu cestujúcich v medzinárodnej leteckej doprave do alebo zo Spojených štátov amerických, aby DHS poskytol údaje PNR v rozsahu, v ktorom sú tieto údaje zhromaždené a uložené v automatizovaných kontrolných systémoch leteckého dopravcu pre rezervácie/odlety (ďalej len „rezervačné systémy“), a so zreteľom na porovnateľné požiadavky, ktoré sa uplatňujú v EÚ,
   SO ZRETEĽOM na článok 6 ods. 2 Zmluvy o Európskej únii týkajúci sa rešpektovania základných práv, a najmä súvisiaceho práva na ochranu osobných údajov,
   BERÚC NA VEDOMIE predchádzajúce dohody týkajúce sa PNR, ktoré uzavreli Európske spoločenstvo a Spojené štáty americké 28. mája 2004 a Európska únia a Spojené štáty americké 19. októbra 2006,
   SO ZRETEĽOM na príslušné ustanovenia zákona o bezpečnosti leteckej dopravy z roku 2001, zákona o vnútornej bezpečnosti z roku 2002, zákona o reforme spravodajskej služby a o predchádzaní terorizmu z roku 2004 a vykonávacieho nariadenia 13388 o spolupráci medzi agentúrami vlády Spojených štátov amerických v boji proti terorizmu, ako aj zákona o ochrane súkromia z roku 1974, zákona o prístupe k informáciám a zákona o elektronickej štátnej správe z roku 2002,
   KONŠTATUJÚC, že Európska únia by mala zabezpečiť, aby leteckí dopravcovia, ktorých rezervačné systémy sa nachádzajú na území Európskej únie, poskytovali DHS údaje PNR a spĺňali technické požiadavky DHS pre takéto postupovanie údajov,
   POTVRDZUJÚC, že táto dohoda nevytvára precedens pre budúce diskusie alebo rokovania medzi Spojenými štátmi americkými a Európskou úniou, alebo medzi jednou zo zmluvných strán a iným štátom, pokiaľ ide o spracovanie a postupovanie PNR alebo akejkoľvek inej formy údajov,
   V SNAHE posilniť a povzbudiť spoluprácu medzi stranami v duchu transatlantického partnerstva,
   SA DOHODLI TAKTO:

               (1)

               Na základe ubezpečení, ktoré poskytlo DHS vo svojom liste obsahujúcom vysvetlenie ochrany PNR zo strany DHS (ďalej len „list DHS“), Európska únia zabezpečí, aby leteckí dopravcovia vykonávajúci leteckú prepravu cestujúcich v medzinárodnej leteckej doprave do alebo zo Spojených štátov amerických poskytovali údaje PNR obsiahnuté vo svojich rezervačných systémoch podľa požiadaviek DHS.

               (2)

               DHS ihneď prejde na systém aktívneho doručovania („push system“), ktorý sa bude používať na prenos údajov od týchto leteckých dopravcov najneskôr od 1. januára 2008, a to pre všetkých leteckých dopravcov, ktorí zaviedli systém spĺňajúci technické požiadavky DHS. Pre tých leteckých dopravcov, ktorí takýto systém nezaviedli, sa zachovajú súčasné systémy, až kým nezavedú systém, ktorý spĺňa technické požiadavky DHS. Takto bude DHS využívať elektronický prístup k PNR pochádzajúcim z rezervačných systémov leteckých dopravcov, ktoré sa nachádzajú na území členských štátov Európskej únie, až kým sa zriadi uspokojivý systém umožňujúci prenos takýchto údajov leteckými dopravcami.

               (3)

               DHS spracúva prijaté údaje PNR a zaobchádza s osobami, ktorých sa spracovanie údajov týka, v súlade s platnými právnymi predpismi a ústavnými požiadavkami USA a bez nezákonnej diskriminácie, najmä na základe štátnej príslušnosti a krajiny bydliska. DHS vo svojom liste poskytlo tieto aj ďalšie ubezpečenia týkajúce sa ochrany.

               (4)

               DHS a EÚ budú pravidelne preskúmavať vykonávanie tejto dohody, listu DHS a politík a postupov USA a EÚ týkajúcich sa PNR, s cieľom spoločne zabezpečiť efektívnu prevádzku svojich systémov a ochranu súkromia.

               (5)

               DHS očakáva, že ho táto dohoda nežiada o uplatňovanie opatrení na ochranu údajov v rámci jeho systému PNR, ktoré by boli prísnejšie ako opatrenia, ktoré európske orgány uplatňujú na svoje domáce systémy PNR. DHS nežiada európske orgány, aby pre svoje systémy PNR prijali opatrenia na ochranu údajov, ktoré by boli prísnejšie, ako sú opatrenia, ktoré USA uplatňujú vo svojom systéme PNR. DHS si v prípade, že sa jeho očakávania nesplnia, vyhradzuje právo pozastaviť uplatňovanie príslušných ustanovení z listu DHS, a uskutočniť konzultácie s EÚ s cieľom dosiahnuť rýchle a uspokojivé riešenie. V prípade, že sa v Európskej únii alebo v jednom alebo vo viacerých jej členských štátoch zavedie systém PNR, ktorý od leteckých dopravcov vyžaduje, aby orgánom sprístupňovali údaje PNR týkajúce sa osôb, ktorých cesta zahŕňa let do alebo z Európskej únie, DHS výlučne na základe reciprocity aktívne podporí spoluprácu leteckých spoločností patriacich do jeho právomoci.

               (6)

               Na účely uplatňovania tejto dohody sa predpokladá, že DHS zabezpečí primeranú úroveň ochrany údajov PNR postupovaných z Európskej únie. EÚ zároveň nebude vstupovať do vzťahov medzi Spojenými štátmi americkými a tretími krajinami, pokiaľ ide o výmenu informácií o cestujúcich na základe ochrany údajov.

               (7)

               USA a EÚ budú spolupracovať so zainteresovanými stranami leteckého priemyslu s cieľom podporiť väčšiu viditeľnosť oznamov opisujúcich systémy PNR (vrátane postupov pre opravy a zber) určených cestujúcej verejnosti a budú nabádať letecké spoločnosti, aby do oficiálnych zmlúv o doprave tieto oznamy začlenili a odkazovali na ne.

               (8)

               V prípade, že EÚ dospeje k záveru, že USA túto dohodu porušili, výlučným prostriedkom nápravy je vypovedanie dohody a odvolanie zistenia primeranej úrovne ochrany uvedeného v odseku 6. Ak USA dospejú k záveru, že EÚ porušila túto dohodu, výlučným prostriedkom nápravy je vypovedanie dohody a zrušenie platnosti listu DHS.

               (9)

               Táto dohoda nadobúda platnosť prvým dňom mesiaca nasledujúceho po mesiaci, v ktorom si zmluvné strany vymenia oznámenia o ukončení vnútorných postupov potrebných na tento účel. Predbežne sa vykonáva odo dňa jej podpisu. Obe zmluvné strany môžu kedykoľvek pozastaviť platnosť tejto dohody alebo ju vypovedať oznámením diplomatickou cestou. Vypovedanie nadobúda účinnosť tridsať (30) dní od dátumu oznámenia vypovedania druhej zmluvnej strane, ak niektorá zo zmluvných strán nepovažuje za nevyhnutnú z hľadiska svojej národnej bezpečnosti alebo záujmov vnútornej bezpečnosti kratšiu lehotu. Táto dohoda a všetky záväzky z nej vyplývajúce strácajú platnosť a účinnosť sedem rokov po dátume podpisu, ak sa strany spoločne nedohodnú na jej nahradení.

      Touto dohodou sa nesleduje odchýlenie sa od právnych predpisov Spojených štátov amerických alebo Európskej únie, alebo jej členských štátov, ani ich zmena a doplnenie. Touto dohodou nevzniká akékoľvek právo alebo výhoda žiadnej inej osobe alebo subjektu, súkromnému alebo verejnému, ani sa takejto osobe alebo subjektu neudeľuje.
      Táto dohoda je vyhotovená v dvoch pôvodných vyhotoveniach v anglickom jazyku. Je vyhotovená aj v bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom zmluvné strany schvália tieto jazykové verzie. Verzie v týchto jazykoch sú po schválení rovnako autentické.
      V Bruseli 23. júla 2007 a vo Washingtone 26. júla 2007

            Za Európsku úniu

            Za Spojené štáty americké


title: Rozhodnutie výkonného výboru zo 16. decembra 1998 o cezhraničnej policajnej spolupráci v oblasti prevencie a objasňovania trestných činov (SCH/Com-ex (98) 51 rev 3)

text:
Dôležité právne oznámenie

|

41998D0051

Úradný vestník L 239 , 22/09/2000 S. 0407 - 0407

		Rozhodnutie výkonného výboruzo 16. decembra 1998o cezhraničnej policajnej spolupráci v oblasti prevencie a objasňovania trestných činov(SCH/Com-ex (98) 51 rev 3)Výkonný výbor,so zreteľom na články 39 a 132 Dohovoru, ktorým sa vykonáva Schengenská dohoda,zdôrazňujúc nevyhnutnosť, aby schengenské štáty naďalej zlepšovali prevenciu a objasňovanie trestných činov prostredníctvom užšej spolupráce,potvrdzujúc význam vzájomnej policajnej pomoci podľa článku 39 Schengenského dohovoru na dosiahnutie tohto cieľa,presvedčený, že v určitých prípadoch, v ktorých sa nevyžadujú donucovacie opatrenia, môže byť okamžitá policajná spolupráca na základe výkonnej právomoci súdnych orgánov nevyhnutná na to, aby sa zabezpečilo, že omeškanie pri spracovaní žiadosti nezmarí výsledok vyšetrovania,keďže z dôvodov operačnej bezpečnosti a právnej istoty je nevyhnutné vypracovať spoločný zoznam určujúci rozsah takejto policajnej spolupráce a stanoviť vhodné prostriedky na prenos policajných dožiadaní,ROZHODOL TAKTO:1. V súlade s cieľmi stanovenými v článku 39 Schengenského dohovoru sa schengenské štáty budú usilovať postaviť policajnú spoluprácu v boji proti zločinnosti na takú úroveň, ktorá bude zodpovedať potrebám rýchleho a účinného postupu proti zločincom, ktorí pôsobia medzinárodne. Na tento účel je obzvlášť dôležité vypracovanie spoločného zoznamu činností, ktoré je možné požadovať a vykonávať podľa práva schengenských štátov v prípadoch, kde nie je predchádzajúci súhlas súdnych a/alebo správnych orgánov obligatórny a kde nie je dotknutá kontrola, ktorú v takýchto záležitostiach vykonávajú súdne orgány. Ak dôjde k dohode o takomto zozname, centrálna skupina prijme definitívne rozhodnutie.2. Bez toho, aby bol dotknutý spoločný zoznam, ktorý má byť prijatý v súlade s odsekom 1, schengenské štáty zostavia s cieľom začlenenia Príručky o cezhraničnej spolupráci do vnútroštátnych zoznamov trestných činov zoznam činností v zmysle článku 39 ods. 1 dohovoru, ktoré môžu ich policajné orgány požadovať alebo vykonávať v súlade s ich vnútroštátnym právom, s výhradou podmienok uvedených v odseku 1.3. Ak to dovoľuje vnútroštátny právny poriadok, schengenské štáty môžu zintenzívniť policajnú spoluprácu v oblasti prevencie a objasňovania trestných činov uzatvorením bilaterálnych dohôd a špecifikovať, ktoré ďalšie činnosti okrem opatrení uvedených v zozname uvedenom v bode 1 môžu byť dané do rámca vzájomnej policajnej pomoci bez zásahu súdnych a/alebo správnych orgánov. Takéto bilaterálne dohody majú taktiež špecifikovať, ako sa majú policajné žiadosti zasielať príslušným orgánom a ako je možné zjednodušiť použitie zaslaných informácií ako dôkazných prostriedkov v trestnom konaní.4. Pracovná skupina I predloží so súhlasom Pracovnej skupiny III centrálnej skupine výročnú správu založenú na skúsenostiach zmluvných strán ohľadom dosiahnutého pokroku v zlepšovaní policajnej spolupráce v prevencii a objasňovaní trestných činov.V Berlíne 16. decembra 1998PredsedaC. H. Schapper--------------------------------------------------


title: 2006/385/ES: Rozhodnutie Európskej centrálnej banky z  19. mája 2006 , ktorým sa mení a dopĺňa rozhodnutie ECB/2001/16 o alokácii menového príjmu národných centrálnych bánk zúčastnených členských štátov od hospodárskeho roka 2002  (ECB/2006/7)

text:
               2.6.2006

               SK

               Úradný vestník Európskej únie

               L 148/56

      ROZHODNUTIE EURÓPSKEJ CENTRÁLNEJ BANKY

   z 19. mája 2006,
   ktorým sa mení a dopĺňa rozhodnutie ECB/2001/16 o alokácii menového príjmu národných centrálnych bánk zúčastnených členských štátov od hospodárskeho roka 2002
   (ECB/2006/7)
   (2006/385/ES)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 32,
   keďže:

               (1)

               Rozhodnutie ECB/2001/16 zo 6. decembra 2001 o alokácii menového príjmu národných centrálnych bánk zúčastnených členských štátov od hospodárskeho roka 2002 (1) stanovuje režim rozdeľovania menového príjmu národných centrálnych bánk členských štátov, ktoré prijali euro. Podľa článku 32.5 štatútu sa celkový menový príjem národných centrálnych bánk rozdeľuje medzi národné centrálne banky v pomere, ktorý zodpovedá ich splateným podielom na základnom imaní ECB. S cieľom umožniť postupné prispôsobenie súvah a účtov ziskov a strát NCB sa upravilo rozdeľovanie menových príjmov na hospodárske roky 2002 až 2007 tak, aby sa zohľadnili rozdiely medzi priemernou hodnotou bankoviek v obehu pre každú NCB v období od 1. júla 1999 do 30. júna 2001 a priemernou hodnotou bankoviek, ktorá by sa im pridelila v tomto období v súlade s kľúčom základného imania ECB. Tieto úpravy zahŕňajú čisté záväzky vo vnútri Eurosystému z eurobankoviek v obehu, ktoré sa na účely výpočtu menového príjmu NCB zahŕňajú do záväzkového základu na základe článku 32.2 štatútu, pretože zodpovedajú bankovkám v obehu.

               (2)

               Z dôvodu budúceho rozšírenia Eurosystému je nevyhnutné prispôsobiť existujúci režim rozdeľovania menového príjmu. V záujme nestrannosti, súladu a rovnakého zaobchádzania by sa s novými NCB Eurosystému malo z finančného hľadiska zaobchádzať rovnako ako s terajšími NCB Eurosystému. To znamená, že úpravy by sa mali uskutočniť vždy, keď členský štát prijme euro, a mali by vychádzať z rovnakých zásad, ako úpravy uskutočnené v hospodárskych rokoch 2002 až 2007. Následkom toho by mohlo dôjsť k prekrývaniu období, v ktorých dochádza k úpravám.

               (3)

               Nariadenie Rady (ES) č. 974/98 z 3. mája 1998 o zavedení eura (2) umožňuje novým zúčastneným členským štátom určitú flexibilitu, pokiaľ ide o nahradenie ich mien eurom a zavedenie eurobankoviek a euromincí. Na zabezpečenie toho, aby sa úpravami dospelo k finančne prijateľnému riešeniu, je treba vziať do úvahy jednotlivé scenáre prechodu na euro,

         ROZHODLA TAKTO:
   Článok 1
   Rozhodnutie ECB/2001/16 sa mení a dopĺňa takto:

               1.

               Článok 1 sa mení a dopĺňa takto:
               Za vymedzenie pojmu „referenčná sadzba“ sa vkladajú tieto nové vymedzenia pojmov:

                           „j)

                           ‚dňom prechodu na hotovostné euro’ sa rozumie deň, ktorým eurobankovky a euromince získajú v členskom štáte, ktorý prijal euro, postavenie zákonného platidla;

                           k)

                           ‚referenčným obdobím’ sa rozumie obdobie v dĺžke 24 mesiacov, ktoré začína 30 mesiacov pred dňom prechodu na hotovostné euro;

                           l)

                           ‚rokom prechodu na hotovostné euro’ sa rozumie obdobie v dĺžke 12 mesiacov, ktoré začína dňom prechodu na hotovostné euro;

                           m)

                           ‚denným referenčným výmenným kurzom’ sa rozumie denný referenčný výmenný kurz, ktorý sa zakladá na pravidelnom dennom postupe zlaďovania medzi centrálnymi bankami v rámci ESCB a mimo neho, ku ktorému zvyčajne dochádza o 14.15 h stredoeurópskeho času.“

               2.

               Článok 2 sa mení a dopĺňa takto:
               Odsek 1 sa nahrádza takto:
               „Zvyšky z bankoviek eura v obehu vo vnútri Eurosystému sa vypočítavajú na mesačnom základe a zaznamenávajú sa v účtovných knihách ECB a NCB v prvý pracovný deň mesiaca s dňom valuty k poslednému pracovnému dňu predchádzajúceho mesiaca.
               Ak členský štát prijme euro, výpočet zvyškov z bankoviek eura v obehu vo vnútri Eurosystému podľa prvého pododseku sa zaznamenáva v účtovných knihách ECB a NCB s dňom valuty ku dňu prechodu na hotovostné euro.“

               3.

               Článok 4 sa nahrádza takto:
               „Článok 4
               Úpravy zvyškov vo vnútri Eurosystému
               1.   Na účely výpočtu menového príjmu všetky zvyšky z bankoviek eura v obehu vo vnútri Eurosystému pre NCB sa upravujú kompenzačnou čiastkou určenou v súlade s nasledovným vzorcom:
               C = (K – A) × S
               pričom:

                           C

                           je kompenzačná čiastka,

                           K

                           je čiastka vyjadrená v eurách pre každú NCB, ktorá vyplýva z uplatňovania kľúča upísaného kapitálu na priemernú hodnotu bankoviek v obehu počas referenčného obdobia, pričom hodnota bankoviek v obehu denominovaných v národnej mene členského štátu, ktorý prijme euro, sa prepočítava na euro denným referenčným výmenným kurzom počas referenčného obdobia,

                           A

                           je priemerná hodnota bankoviek v obehu počas referenčného obdobia vyjadrená v eurách pre každú NCB, ktorá sa prepočítava na euro denným referenčným výmenným kurzom počas referenčného obdobia,

                           S

                           je nasledovný koeficient pre každý hospodársky rok počnúc dňom prechodu na hotovostné euro:

                                       Hospodársky rok

                                       Koeficient

                                       Rok prechodu na hotovostné euro

                                       1

                                       Rok prechodu na hotovostné euro plus jeden rok

                                       0,8606735

                                       Rok prechodu na hotovostné euro plus dva roky

                                       0,7013472

                                       Rok prechodu na hotovostné euro plus tri roky

                                       0,5334835

                                       Rok prechodu na hotovostné euro plus štyri roky

                                       0,3598237

                                       Rok prechodu na hotovostné euro plus päť rokov

                                       0,1817225

                     2.   Súčet kompenzačných čiastok NCB sa rovná nule.
               3.   Kompenzačné čiastky sa vypočítavajú vždy, keď členský štát prijme euro, alebo keď sa zmení kľúč upísaného kapitálu.
               4.   Kompenzačná čiastka pre novú NCB Eurosystému sa rozdelí medzi terajšie NCB Eurosystému, ktoré sú jeho súčasťou v čase, keď členský štát prijme euro, pomerne k príslušným podielom terajších NCB Eurosystému v kľúči upísaného kapitálu, s opačným znamienkom (+/–), a je dodatočnou ku kompenzačným čiastkam platným pre terajšie NCB Eurosystému.
               5.   Kompenzačné čiastky a účtovné položky na vyrovnanie uvedených kompenzačných čiastok sa zaznamenávajú na účty, ktoré jednotlivé NCB vedú oddelene pre transakcie vo vnútri Eurosystému, v účtovných knihách každej NCB s dňom valuty ku dňu prechodu na hotovostné euro a s dňom valuty k rovnakému dňu každého nasledujúceho roku obdobia, v ktorom dochádza k úpravám. Účtovné položky na vyrovnanie kompenzačných čiastok sa neúročia.
               6.   Ak hodnota eurobankoviek, ktoré Banque centrale du Luxembourg uvedie do obehu v roku 2002, presiahne priemernú hodnotu jej bankoviek v obehu počas obdobia od 1. júla 1999 do 30. júna 2001 o 25 % alebo viac, písmeno ‚A’ vo vzorci podľa odseku 1 pre Banque centrale du Luxembourg predstavuje hodnotu bankoviek, ktoré Bank centrale du Luxembourg uviedla do obehu v roku 2002 do maximálnej výšky 2,2 miliardy eur. Pri uplatňovaní tejto výnimky všetky kompenzačné čiastky vypočítavané na základe článku 4 ods. 1 podliehajú na konci roka 2002 retroaktívnym úpravám, aby sa zaistilo dodržiavanie odseku 2. Takéto retroaktívne úpravy sú v pomere ku kľúču upísaného kapitálu.
               7.   Pri výskyte osobitných nepredvídaných udalostí týkajúcich sa zmien v charakteristikách obehu bankoviek, ako sa stanovuje v prílohe III k tomuto rozhodnutiu, sa odchylne od odseku 1 zvyšok z bankoviek eura v obehu vo vnútri Eurosystému každej NCB upravuje v súlade s ustanoveniami stanovenými v uvedenej prílohe.
               8.   Úpravy zvyškov vo vnútri Eurosystému stanovené v tomto článku sa prestávajú uplatňovať prvým dňom šiesteho roku nasledujúceho po roku prechodu na hotovostné euro.“

               4.

               Príloha I sa mení a dopĺňa v súlade s prílohou I k tomuto rozhodnutiu.

               5.

               Príloha III sa nahrádza prílohou II k tomuto rozhodnutiu.

         Článok 2
   Záverečné ustanovenie
   Toto rozhodnutie nadobúda účinnosť dňom nasledujúcim po jeho prijatí.

      Vo Frankfurte nad Mohanom 19. mája 2006

            Prezident ECB

         Jean-Claude TRICHET

      (1)  Ú. v. ES L 337, 20.12.2001, s. 55. Rozhodnutie zmenené a doplnené rozhodnutím ECB/2003/22 (Ú. v. EÚ L 9, 15.1.2004, s. 39).

      (2)  Ú. v. ES L 139, 11.5.1998, s. 1. Nariadenie naposledy zmenené a doplnené nariadením (ES) č. 2169/2005 (Ú. v. EÚ L 346, 29.12.2005, s. 1).

      PRÍLOHA I
      V prílohe I sa odsek 1 časti A nahrádza takto:

                  „1.

                  bankovky v obehu
                  Na účely tejto prílohy v roku prechodu na hotovostné euro 2002 pre každú terajšiu NCB Eurosystému, alebo v roku prechodu na hotovostné euro pre každú novú NCB Eurosystému ‚bankovky v obehu’:

                              i)

                              zahŕňajú aj bankovky vydané NCB a denominované v jej národnej menovej jednotke a

                              ii)

                              sa musia znížiť o hodnotu neúročených pôžičiek týkajúcich sa vopred dodaných eurobankoviek, ktoré ešte neboli zaúčtované na ťarchu [časť položky 6 aktív harmonizovanej súvahy (HS)].

                        Po roku prechodu na hotovostné euro ‚bankovky v obehu’ na účely tejto prílohy a pre každú NCB znamenajú bankovky denominované v eurách bez akýchkoľvek ďalších bankoviek;“

      PRÍLOHA II
      Príloha III sa nahrádza takto:

            „PRÍLOHA III
            A.   Prvá príležitostná úprava
            Ak priemerná celková hodnota bankoviek v obehu v roku prechodu na hotovostné euro je nižšia ako priemerná celková hodnota bankoviek v obehu vyjadrená v eurách počas referenčného obdobia (vrátane bankoviek denominovaných v národnej mene členského štátu, ktorý prijal euro, a prepočítavaných na euro denným referenčným výmenným kurzom počas referenčného obdobia), musí sa koeficient ‚S’ uplatňovaný v roku prechodu na hotovostné euro v súlade s článkom 4 ods. 1 znížiť s retroaktívnym účinkom v rovnakom pomere, v akom sa zníži celkový priemer bankoviek v obehu.
            Výsledkom zníženia nesmie byť zníženie koeficientu pod 0,8606735. Ak sa uplatňuje táto výnimka, musí sa jedna štvrtina výsledného zníženia kompenzačných čiastok NCB (‚C’) uplatňovaných v roku prechodu na hotovostné euro prirátať ku každej kompenzačnej čiastke NCB uplatňovanej v druhom až piatom roku nasledujúcom po roku prechodu na hotovostné euro na základe článku 4 ods. 1.
            B.   Druhá príležitostná úprava
            Ak tie NCB, pre ktoré kompenzačná čiastka uvedená v článku 4 ods. 1 je kladným číslom, platia čistý úrok zo zvyšku z bankoviek eura v obehu vo vnútri Eurosystému, ktorý po pripočítaní k položke ‚čistý výsledok združovania menového príjmu’ v ich účte ziskov a strát na konci roka dáva čistý výdavok, koeficient ‚S’ uplatňovaný v roku prechodu na hotovostné euro sa v súlade s článkom 4 ods. 1 musí znížiť v rozsahu potrebnom na odstránenie tejto podmienky.
            Výsledkom zníženia nesmie byť zníženie koeficientu pod 0,8606735. Ak sa uplatňuje táto výnimka, musí sa jedna štvrtina výsledného zníženia kompenzačných čiastok NCB (‚C’) uplatňovaných v roku prechodu na hotovostné euro prirátať ku každej kompenzačnej čiastke NCB uplatňovanej v druhom až piatom roku nasledujúcom po roku prechodu na hotovostné euro na základe článku 4 ods. 1.“